Document ID: 32009R0701

KOMISJONI MÄÄRUS (EÜ) nr 701/2009,
3. august 2009,
millega muudetakse määrust (EÜ) nr 1182/2008, millega määratakse eelnevalt kindlaks või eraladustamise toetuse suurus 2009. aastaks
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 43 punkte a ja d koostoimes artikliga 4,
ning arvestades järgmist:
(1)
Piimatoodete maailmaturu hinnad on järsult langenud suurenenud pakkumise ning ülemaailmse finants- ja majanduskriisiga seoses vähenenud nõudluse tõttu. Ühenduse piimatoodete turuhinnad on tunduvalt langenud. Alates käesoleva aasta algusest võetud kombineeritud turumeetmete tulemusel on ühenduse hinnad stabiliseerunud umbes toetushinna tasemel. Selliseid turutoetusmeetmeid nagu eraladustamine kohaldatakse nii kaua kui vaja, et vältida hindade edasist langemist ja häireid ühenduse turul.
(2)
Komisjoni määrusega (EÜ) nr 826/2008 (2) on kehtestatud ühiseeskirjad teatavatele põllumajandustoodetele eraladustusabi andmiseks.
(3)
Komisjoni 28. novembri 2008. aasta määruse (EÜ) nr 1182/2008 (millega määratakse eelnevalt kindlaks või eraladustamise toetuse suurus 2009. aastaks) (3) artikli 4 lõikes 2 on sätestatud, et lepingulise ladustamise puhul toimub või lattu paigutamine kuni 15. augustini 2009.
(4)
Võttes arvesse praegust ja prognoositavat turuolukorda, on vaja jätkata eraladustamise toetuse andmist või eest, mille paigutamine lattu lepinguliseks ladustamiseks toimub ajavahemikus 15. augustist 2009 kuni 28. veebruarini 2010.
(5)
Et vältida nõudlust ületavat pakkumist turul, peaks pärast 15. augustit 2009 lattu paigutatud toodete laost väljaviimine leidma aset alles alates 16. augustist 2010 ning lepinguline ladustamisaeg peaks olema maksimaalselt 365 päeva.
(6)
Haldusliku tõhususe ja lihtsustamise eesmärgil ning võttes arvesse või ladustamise konkreetset olukorda, tuleks määruse (EÜ) nr 826/2008 artikli 36 lõikega 6 ette nähtud kontroll läbi viia vähemalt poole lepingutest suhtes. Seepärast tuleks kehtestada kõnealuse artikli erand.
(7)
Võttes arvesse ladustusaja pikkust laiendatud meetme puhul, tuleks määruse (EÜ) nr 826/2008 artikli 31 lõikes 1 sätestatud ettemaksu kohandada seoses toodetega, mis ladustatakse pärast 15. augustit 2009.
(8)
Seepärast tuleks määrust (EÜ) nr 1182/2008 vastavalt muuta.
(9)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1182/2008 muudetakse järgmiselt.
1)
Artikkel 1 asendatakse järgmisega:
„Artikkel 1
Käesolevas määruses sätestatakse määruse (EÜ) nr 1234/2007 artikli 28 punktis a osutatud soolase ja mageda või eraladustamise toetus või eest, mis on 28. veebruariks 2010 paigutatud lattu lepinguliseks ladustamiseks.”
2)
Artikli 4 lõiked 2 ja 3 asendatakse järgmisega:
„2. Lepingulise ladustamise puhul toimub lattu paigutamine
a)
ajavahemikus 1. jaanuar-15. august 2009 või
b)
ajavahemikus 16. august 2009-28. veebruar 2010.
3. Laost väljaviimine võib aset leida ainult
a)
alates 16. augustist 2009 toodete puhul, mis paigutati lattu lepinguliseks ladustamiseks lõike 2 punktis a osutatud ajavahemikus;
b)
alates 16. augustist 2010 toodete puhul, mis paigutati lattu lepinguliseks ladustamiseks lõike 2 punktis b osutatud ajavahemikus.
4. Lepinguline ladustamine lõpeb
a)
laost väljaviimisele eelneval päeval või hiljemalt lattu paigutamisele järgneva aasta veebruari viimasel päeval toodete puhul, mis paigutati lattu lepinguliseks ladustamiseks lõike 2 punktis a osutatud ajavahemikus;
b)
laost väljaviimisele eelneval päeval toodete puhul, mis paigutati lattu lepinguliseks ladustamiseks lõike 2 punktis b osutatud ajavahemikus.
5. Toetust võib anda ainult juhul, kui lepinguline ladustusaeg on
a)
vahemikus 90-227 päeva toodete puhul, mis paigutati lattu lepinguliseks ladustamiseks lõike 2 punktis a osutatud ajavahemikus;
b)
maksimaalselt 365 päeva toodete puhul, mis paigutati lattu lepinguliseks ladustamiseks lõike 2 punktis b osutatud ajavahemikus.”
3)
Artiklile 6 lisatakse järgmised lõiked:
„3. Erandina määruse (EÜ) nr 826/2008 artikli 31 lõikest 2 ei ületa ettemakse või puhul, mis paigutati lattu lepinguliseks ladustamiseks käesoleva määruse artikli 4 lõike 2 punktis b osutatud ajavahemikus, 168-päevasele ladustusajale vastavat abisummat.
4. Erandina määruse (EÜ) nr 826/2008 artikli 36 lõikest 6 peab kontrollimise eest vastutav asutus kogu laost väljaviimise aja jooksul alates augustist 2009 kuni veebruarini 2010 lepingulise ladustusaja lõpus kontrollima ladustatud toodete kaalu ja märgistust proovide võtmisega vähemalt poole lepingutest puhul.”
Artikkel 3
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. august 2009

Labels: 2
17
19
3
6